L-isem tal-Monsinjur Pietru Pawl Saydon jibqa' għal dejjem marbut mat-traduzzjoni tal-Kotba Mqaddsa fil-Malti u mal-ilsna Semitiċi. It-traduzzjoni tal-Iskrittura Mqaddsa mill-ilsna oriġinali kienet biċċa xogħol li ħadd qablu ma kien daħal għaliha u swietlu tletin sena sħaħ ta' ħidma u dedikazzjoni. Kien ħa ħsieb ukoll jidħol għall-ispiża kollha tal-pubblikazzjoni. Saydon twieled fl-24 ta' Lulju tal-1895 fiż-Żurrieq. Tgħallem fl-iskola primarja tar-raħal u s-Seminarju. Wara l-eżamijiet tal-Matrikola, daħal l-Università biex jistudja għall-qassis u ggradwa fil-Letteratura, fil-Liġi Kanonka u fit-Teoloġija. Ġie ordnat saċerdot fl-20 ta' Settembru tal-1919 fl-età ta' 24 sena u mar Ruma fl-Istituto Biblico biex jispeċjalizza fl-Istudji Bibliċi minn fejn kiseb il-Liċenzjat fl-Iskrittura Mqaddsa. Fl-1931, meta Saydon kien għad kellu biss 36 sena, inħatar Professur tal-Iskrittura Mqaddsa, tal-Lhudi u l-Grieg Bibliku fl-Università tagħna, u baqa' f'din il-kariga għal 33 sena. Kienu snin ta' ħidma u riċerka bla waqfien u ħa sehem f'kungressi internazzjonali fl-Ewropa, fosthom Ruma (1932); Brussell (1938); Pariġi (1948); Ruma u Norfolk (1952); Kopenħagen (1953); Cambridge u Louvain (1954); Birmingham (1955); Strasburgu (1956); Munich (1957); Brussell (1958); Louvain u Oxford (1959); Dublin (1961). Nistgħu ngħidu li kien bis-saħħa tal-istudji bibliċi u tal-istudju tal-ilsien Lhudi li Saydon beda jinteressa ruħu fl-ilsien Malti. Kien attiv ħafna fl-Għaqda tal-Malti (Università) u mexxieha għal għaxar snin u ħa ħsieb joħroġ il- Leħen il-Malti. Fl-1946, il-Qdusija Tiegħu l-Papa Piju XII għażlu bħala Cameriere Secreto bit-titolu ta' Monsinjur u fl-1951 l-Arċisqof Mikiel Gonzi offrielu kanonikat tal-Kattidral, iżda Saydon għażel il-ħajja tal-istudju minflok dik tal-unuri. Fit-12 ta' Novembru 1966, l-Università Rjali ta' Malta tatu l-grad ta' Duttur tal-Letteratura (Hon. Causa) bħala għarfien tax-xogħlijiet kbar tiegħu. Saydon kien qrib ħafna tal-bdiewa ta' Bengħajsa fil-kappella ċkejkna tal-Kunċizzjoni u dejjem ta l-kontribut pastorali tiegħu fil-parroċċa taż-Żurrieq fejn miet fit-22 ta' Marzu tal-1971, fl-għomor ta' 76 sena. Marzu 2005) Mexxiha:
Pietru Pawl Saydon